הרפתקה במדבר

הרפתקה במדבר (בשוודית: Eli bor i Israel, אלי גר בישראל) הוא ספר ילדים מאת לאה גולדברג עם צילומים של חנה ריבקין-בריק. הספר, התשיעי בסדרת "ילדי העולם", יצא לאור בשוודיה ב-1964 ובישראל ב-1966 בהוצאת הקיבוץ המאוחד.

 תקציר העלילה 
הספר מספר על קיבוץ רביבים שנמצא בלב המדבר. הקיבוץ חדש בארצנו העתיקה אבל הילדים לא חדשים ולא עתיקים הם ילדים. בעברית הספר מספר על שלושה ילדים: איל, שאול וענת. איל, שאול וענת אוהבים לשחק על חומה עתיקה מחוץ לקיבוץ, הם אוהבים לחפש חפצים עתיקים באדמה, גם שאר ילדי הקיבוץ אוהבים לטפס וללכת על גג החורבה העתיקה. איל נעלב מענת ושאול שלא לקחו אותו למערה אבל אז בא אבא ולקח אותו לטיול על הטרקטור. אבא של איל ארכאולוג. איל מזמין את ענת ושאול והם נוסעים דרך המדבר ופוגשים בדוי, ידיד של אבא של איל שהינו רועה כבשים וגמלים במדבר. הילדים רוכבים על הגמל ומחבקים את הכבשים ורואים חמור לבן. אבא מספר לילדים שלא כל ארץ ישראל היא רק מדבר. יש את עין גדי שם יש מים זורמים, בגליל יש פריחה ובנצרת העיר העתיקה יש אנשים רבים. ויש בישראל את העיר העתיקה ירושלים, עיר הבירה עם חומות ובנינים עם גגות עגולים. הילדים מגיעים לעיר בה עובד אבא כארכאולוג (העיר עבדת שאינה מוזכרת בשמה). העיר מכוסה עמודי שיש גדולים והילדים מתחילים לחפור ולחפש אוצרות עד שאיל מתעייף ונרדם. בדרך חזרה לקיבוץ קונה אבא חמור לבן לפינת החי. הסיפור מסתיים בתזכורת על שאול המלך שיצא לחפש אתונות ומצא מלכות והילדים הלכו לחפש מלכות ומצאו חמור והם מרוצים מאד.

 על יצירת הספר 
חנה ריבקין בריק צילמה סדרת ספרי ילדים ברחבי העולם שכללה 15 ספרים, ביניהם "אלה קרי הילדה מלפלנד", "נוריקו-סאן הילדה מיפן" ו"סיאה הילדה מאפריקה". לאה גולדברג תרגמה לעברית את ספריה של ריבקין-בריק שנכתבו על ידי אלי יאנס ואסטריד לינדרגרן והשתיים התחברו. ריבקין-בריק שהתגוררה בשוודיה ביקרה בישראל עשרות פעמים והוציאה ספרי צילום למבוגרים על ישראל. גולדברג וריבקין-בריק יצרו יחד מספר ספרים בישראל על ילדי הקיבוצים: הראשון היה "מלכת שבא הקטנה" (1956) על יעל שעלתה ממרוקו והשתלבה בקיבוץ רמת יוחנן, השני "גדי והחמור הקטן" שצולם בקיבוץ אפיקים אבל מעולם לא יצא לאור. ספר נוסף על ילדי הקיבוץ שצילמה ריבקין-בריק נכתב על ידי קורדליה אדוורדסון ושמו "מרים גרה בקיבוץ" (1971). הספר יצא לאור בשוודית אך לא תורגם לעברית.

באפריל 1962 נסעו לאה גולדברג, חנה ריבקין בריק והעוזרת שלה סטלה מור לקיבוץ רביבים בנגב. הן ביקרו בקיבוץ, בשבטה ובעבדת. ריבקין-בריק צילמה מאות תמונות עבור הספר ולאה גולדברג כתבה את הטקסט. הילדים בספר הם שאול רחבי (הנכד של גולדה מאיר), אייל בן לוי וענת דובדבני.

 הוצאה לאור 
הספר "אלי גר בישראל" יצא לאור ב-1964 בשוודיה בהוצאת בהוצאת Rabén & Sjögren שהוציאה את שאר סדרת "ילדי העולם" ובארצות הברית באותה שנה בהוצאת מקמילן. בישראל, בעקבות חילופי הנהלה בהוצאה, יצא הספר לאור רק ב-1966 בהוצאת הקיבוץ המאוחד אז נקרא "הרפתקה במדבר". מהדורה מחודשת יצאה ב-2016.

 סרט תיעודי 
בשנת 2014 יצא הסרט התיעודי "איפה אלה קָרי ומה קרה לנוריקו-סאן?". הסרט הוא סרט הביכורים של הבמאית דבורית שרגל אשר יצרה סרט תיעודי בעקבות חיפושיה אחר גיבורות ילדותה מסדרת ספרי הילדים "ילדי העולם". במהלך חיפושיה אחר אלה-קרי ונוריקו סאן היא מגיעה לקיבוץ רביבים ופוגשת את הילדים מהספר.

בעקבות פרסום הסרט שבעה מספרי הסדרה יצאו בישראל במהדורה מחודשת, ביניהם: "אלה-קרי הילדה מלפלנד", "נוריקו-סאן הילדה מיפן" "סיאה הילדה מאפריקה", "לילבס ילדת הקרקס", "דירק הילד מהולנד", "גנט הילדה מאתיופיה", "נואי הילדה מתאילנד" וכן הספר "הרפתקה במדבר".

 קישורים חיצוניים 
 הרפתקה במדבר באתר הספרייה הלאומית

 הערות שוליים 

קטגוריה:הוצאת הקיבוץ המאוחד: ספרי ילדים
קטגוריה:ספרי ילדים ונוער בעברית
קטגוריה:ספרי ילדים ונוער המתרחשים בישראל